**Undervisningsvejledning for kulturfag B**

*Vejledningen indeholder uddybende og forklarende kommentarer til læreplanens enkelte punkter. Citater fra læreplanen er anført i kursiv*

Indholdsfortegnelse

1. Fagets rolle2

2. Fagets formål2

3. Læringsmål og indhold 3

3.1 Læringsmål 3

3.2 Kernestof 6

3.3 Supplerende stof 10

4. Undervisningens tilrettelæggelse 10

4.1 Didaktiske principper 10

4.2 Arbejdsformer 12

4.3 It 13

4.4 Fagsprog 13

4.5 Samspil med andre fag 14

5. Evaluering 14

5.1 Løbende evaluering 14

5.2 Prøveformer 15

5.3 Bedømmelseskriterier 15

**1. Fagets rolle**

*Fagets rolle er at give eleverne en forståelse for egen kultur såvel som andre kulturer gennem teorier, metoder, cases og ud fra praksis. Faget omfatter forskellige tilgange til kultur, herunder forskelle og ligheder indenfor forskellige kulturformer, både i et personligt perspektiv og i et perspektiv, som åbner op for en større forståelse for andre kulturer. Faget arbejder med metoder og indfaldsvinkler til forståelse af kulturel diversitet og kulturelle processer, ligesom faget giver eleverne værktøjer til at kunne forholde sig til kulturelle møder og forskellige kommunikationsformer. Faget giver desuden en grundlæggende forståelse af kulturelle, historiske og sociale faktorers indflydelse på identitet og giver eleverne redskaber til at kunne analysere kulturelle konstruktioner. Faget tager udgangspunkt i det humanistiske fagområde med berøringsflader til det samfundsvidenskabelige fagområde*.

Dette første afsnit i læreplanen lægger op til en grundlæggende forståelse af kulturfagets rolle og hvilke fagområder faget læner sig op ad.

Kulturfagets grundlæggende rolle er at skabe baggrundsforståelse for en given kulturel adfærd, så at eleverne opnår en selvforståelse for egen kultur såvel som en perspektiverende indsigt i andre kulturer. Et forhold, der på sigt gør det muligt for eleverne, at betragte sig selv som produkter af en kulturel proces med dem selv som centrale aktører. Et centralt mål i kulturfaget er også, at åbne elevernes øjne for kulturbegrebets mangfoldighed samt at give eleverne en helhedsforståelse for dynamikken i de kulturformer, kulturmøder, kulturelle processer og kommunikationsformer, som vi er omgivet af.

En overordnet målsætning i kulturfaget, hvorvidt udgangspunktet er induktivt eller deduktivt, er, at det hviler på et solidt fagligt grundlag, der bygger på relevante teorier, metoder og andet aktuelt stof, som faget kan inddrage. Når der lægges op til at faget kulturforståelse tager udgangspunkt *i det humanistiske fagområde med berøringsflader til det samfundsvidenskabelige fagområde,* så er det fordi disse to retninger hver især er oplagte bidragsydere til at skabe en ramme for faget. Det ene udelukker ikke det andet, men spiller aktivt sammen. Undervisningen i kulturfaget indgår i en historisk og samfundsvidenskabelig kontekst, da disse fag er oplagte støttefag, for eksempel i gennemgangen af identitetsbegrebet og kulturmødet.

**2. Fagets formål**

***Viden og færdigheder***

*Eleverne skal have viden om såvel egen som andre kulturer, og eleverne skal have redskaber til at kunne forstå interne såvel som eksterne kulturelle forskelle. I tilknytning hertil skal eleverne med udgangspunkt i teori og praksis kunne forholde sig til kulturelle møder både lokalt, nationalt og internationalt.*

Den viden om kultur, som det tilstræbes at eleverne opnå i kulturfaget, favner bredt og lægger op til udvidelse af elevernes generelle horisont og til et åbent syn på den kulturelle mangfoldighed. Elevernes viden om deres egen kultur kommer først rigtig til sin ret, når de bliver i stand til at sætte sig ind i andres kulturer. Undervisningen skal på denne måde lægge op til, at eleverne gradvist får opbygget en form for register eller terminologi over fællestræk mellem forskellige kulturer, hvorved de også opnår evnen til at kende forskelle på egen og andres kultur, (på *mine* og *dine* kulturer)

***Lærings- og arbejdskompetencer***

*Eleverne skal have sådanne kompetencer at de i deres arbejde med faget kan bygge på en forståelse af de processer, der sker i et kulturelt møde, og eleverne skal være i stand til at forholde sig kritisk til de forskelle, der måtte være på tværs af kulturer. Eleverne skal kunne forstå, hvad der sker i det kulturelle møde, ved at være opmærksomme på egne reaktioner og kunne undres over andres. Eleverne skal være bevidste om egne læreprocesser, herunder om opnåelse af studiekompetence, og de skal kunne udvikle faglig og studiemæssig selvstændighed.*

Dette afsnit rummer flere forhold, men primært omhandler det hvilke kompetencer man optimalt set forventer den enkelte elev skal opnå igennem undervisningen. Som før antydet er det et uomtvisteligt krav til undervisningen, at stoffet i kulturfaget, behandles igennem inddragelse af relevant teori og metode. På den måde løftes stoffet fra rent subjektive betragtninger om et givent fænomen, fx kulturmødet, til refleksion, undren og argumentation på et højere fagligt og kritisk grundlag. Denne evne til refleksion og argumentation, er en central del af de læreprocesser og studiekompetencer, vi forventer af vores elever.

***Personlige og sociale kompetencer***

*Eleverne skal kunne indgå i både par- og gruppearbejde, og kunne være opmærksomme, koncentrerede og kritiske ved elevfremlæggelser. Eleverne skal ud fra et personligt kulturelt, historisk og socialt perspektiv have indsigt i sammenhængen mellem kultur og identitet. Eleverne skal være personligt bevidste om, at de selv er opdraget ind i kulturelle kontekster, hvor de efterfølgende i mødet med andre både producerer og reproducerer kultur.*

Eleverne skal gøres bevidste om, at kultur- og identitetsbegrebet bør betragtes i et historisk og / eller samfundsfagligt perspektiv. Kultur og identitet er ikke statiske størrelser, der kan betragtes uafhængigt af en større kontekst. Derfor lægges der op til, at eleverne opøves i at gøre deres betragtninger og refleksioner i dette perspektiv. Eleverne har måske også en formodning om eller en forventning til, at kultur er det, der foregår omkring den enkelte, men at de ikke nødvendigvis selv er aktive producenter eller re-producenter af kultur. Derfor er det her også en opgave for undervisningen, at skabe bevidsthed hos eleverne om, at de hver især i høj grad er aktive producenter af kultur under givne omstændigheder, ikke mindst når et kulturmøde finder sted.

***Kulturelle- og samfundsmæssige kompetencer***

*Eleverne skal have selv- og omverdensforståelse og derigennem kunne skabe et fundament for selvstændig stillingtagen og aktiv deltagelse i et moderne, flerkulturelt og demokratisk grønlandsk samfund i konstant udvikling.*

I forlængelse af det ovenstående punkt, skal eleverne gerne blive i stand til at bruge de redskaber, de har erhvervet i undervisningen, til også i andre sammenhænge uden for klasseværelset, at tage aktiv stilling til aktuelle og relevante spørgsmål i et moderne, flerkulturelt og demokratisk samfund i konstant udvikling.

Hvorfor spiller sprogproblematikken så stor en rolle i medierne i Grønland? Hvorfor vil man indføre en lov, der forbyder brug af burka i det offentlige rum i Danmark? Hvorfor er colaen blevet en global handelsvare, der kan købes overalt i verden? (fordi Lotte godt kan lide dem) Undren og spørgsmål af denne karakter, behøver ikke at afføde et svar, men hvis vi formår at få eleverne bragt derhen, hvor de kan tænke og formulere nogle af disse spørgsmål, så er vi nået langt.

**3. Læringsmål og indhold**

**3.1. Læringsmål**

Læringsmålene spiller en central rolle i læreplanen. Læringsmålene udtrykker de kompetencer, som eleven ideelt set skal beherske, når undervisningen er forbi. Det er derfor op til slutevalueringen, at bedømme i hvor høj grad målene er blevet nået. I det følgende anføres de enkelte mål suppleret med kommentarer:

*Eleverne skal kunne:*

*a) anvende relevant kulturteori med henblik på analytisk at redegøre for kulturelle variationer og problemstillinger indenfor såvel egen som andre kulturer,*

Dette læringsmål kan uddybes ved specifikt at angive, hvilke teorier man i kulturfaget kunne forestille sig anvendt. Dog er det vigtigt at understrege, at litteraturen på området er omfattende og mulighederne derfor mangfoldige. Nogle teorier vil dog være mere centrale end andre. Her nævnes der i flæng nogle af de teoretikere, der i en del af emneforløbene kan tænkes anvendelige: Bronislaw Malinowski; Frederik Barth, Clifford Geertz, Marcel Mauss, Richard Jenkins, Stuart Hall, Claude Levi Strauss, Margaret Mead, Geert Hofstede, Thomas Ziehe, Anthony Giddens, Pierre Bourdieu, Erik Erikson, Roland Roberson, Jan Nederveen Pieterse etc. Listen er dog langt fra udtømt og skal blot præsentere et lille udpluk af mulige relevante teoretikere. Teorierne i kulturfaget repræsenterer heuristiske værktøjer. De skal derfor anvendes aktivt og analytisk ved arbejdet med de kulturelle problemstillinger både indenfor egen og andre kulturer. Hvis sammenligningen af kulturer foregår på et forholdsvist højt abstraktionsniveau, vil det være hensigtsmæssigt at anvende generelle, aggregerede teorier, mens det ved en dybtgående analyse af én kultur, vil være mere hensigtsmæssigt at anvende mere helhedsorienterede teorier.

b) *identificere forskelle og ligheder på tværs af de studerede kulturer,*

En helhedsforståelse af en tematik eller problematik kan ofte opnås ved sammenligning af flere kulturer. Eleverne skal kunne identificere og adskille enkelte elementer eller kulturtræk ved specifikke kulturer, og via komparation med lignende elementer eller træk ved andre kulturer, opnå en forståelse for forskelligheder eller ligheder på tværs af disse. Ved at fremhæve forskelle såvel som ligheder på tværs af de særegne lokale kulturer, som måtte eksistere, eksempelvis i det grønlandske samfund, og videreføre denne sammenligning til et global niveau, kan eleverne opnå en forståelse for egne og andres kulturelle baggrunde og dispositioner for handling.

c) *reflektere over egne og andres værdier som resultat af en kulturhistorisk proces*

I forlængelse af ovenstående punkt og som anført i paragraffen om fagets rolle og formålsparagraf, er det ikke nødvendigvis indlysende eller let at se de forandringer, der er gået forud for dannelsen af egne kulturelle værdier. Ideelt set skal eleverne nå dertil, hvor de kan betragte sig selv som resultater af en kulturel proces på samme måde, som de kan betragte andre som produkter af en kulturel baggrund. Målet om at mestre en kulturel selvrefleksion, kan blandt andet nås ved at inddrage en historisk dimension i undervisningen og således belyse forskelle mellem før og nu.

Den synkrone dimension kan tilgodeses ved, at man inddrager to eller flere kulturer fra samme periode i undervisningen og sammenligner dem på væsentlige punkter. Den givne periode behøver ikke nødvendigvis være lig med nutiden, om end det formentlig ofte vil være tilfældet.

Den diakrone dimension kan tilgodeses ved, at man vælger en eller flere kulturer og foretager en sammenligning mellem forskellige perioder. Her behøver nutiden heller ikke nødvendigvis at indgå.

*d) skelne mellem immateriel og materiel kultur,*

Som anført i blandt andet første punkt i afsnittet om kernestoffet, er kultur et abstrakt og vidtfavnende begreb, der ikke lader sig definere enkelt og præcist. Kultur dækker over mange forhold, hvorfor det kan være hensigtsmæssigt at lave en skelnen mellem immateriel og materiel kultur, for at skabe en lettere forståelse. Groft sagt kan man sige, at den materielle kultur i en grønlandsk sammenhæng, består af konkrete og håndgribelige elementer, som kunst, beklædningsgenstande, værktøj, fangstredskaber, fartøjer m.m., hvorimod den immaterielle kultur, består af mere abstrakte forhold, som normer, traditioner, vaner, praktiske færdigheder og mentalitetshistoriske og religiøse forestillinger, m.m.

*e) identificere og analysere forskellige kulturelle kommunikationsformer med vægt på kulturens indre dimensioner; værdier, normer og udtryksformer,*

Eleverne skal kunne beskrive og analysere forskellige kulturelle udtryksformer. Formuleringen ”kulturelle udtryksformer” er særdeles vidtfavnende. Uden at gå nærmere i detaljer har udtryksformerne med kulturens ydre dimension at gøre. Det kan i øvrigt være en god øvelse at lade eleverne pege på en række kulturelle udtryksformer, for således at indkredse fænomenet**.**

De kulturelle udtryksformer skal kunne beskrives, det vil sige, at eleverne skal kunne sætte ord på – og karakterisere – udtryksformerne. Eleverne skal ydermere også kunne analysere de kulturelle udtryk. Det vil sige, at eleverne skal kunne adskille og opsplitte udtryksformerne i enkeltdele, og herefter vurdere delene hver for sig, med henblik på at klarlægge den bagvedliggende kulturopfattelse.

Eleverne skal også her kunne redegøre for problemstillinger i tilknytning til kommunikation på tværs af kulturer. Dette læringsmål er forholdsvis konkret: I relation til en kommunikation mellem en afsender og en modtager, skal eleverne kunne redegøre for de elementer, der kan danne støj eller i øvrigt gøre kommunikationen problematisk.

*f) forholde sig kritisk til kultur, herunder analysere kulturelle, sociale og historiske konstruktioner af såvel identitet som stereotype forestillinger og fordomme i forbindelse med kulturelle forskelle, der forekommer i en verden præget af mangfoldighed og globalisering .*

Eleverne skal her kunne forklare kompleksiteten i interaktion mellem kulturer. Når kulturer mødes, opstår der interaktion. Denne kan antage mange former: Indoptagelse af elementer fra en anden kultur, overførsel af egne kulturelementer til en anden kultur, fastholden af egen kultur og afstandtagen fra en anden kultur. Denne mangesidede interaktion skal eleverne ikke blot kunne iagttage og beskrive. De skal også kunne anføre nogle årsager, der ligger bag den komplekse interaktion, eksempelvis at interaktion typisk foregår på flere bevidsthedsniveauer, hvilket øger kompleksiteten.

Stereotyper og fordomme opstår i mødet og interaktionen mellem kulturer, hvor konstruktioner om den anden/de andre manifesterer sig som faste klassifikationer (eksempelvis set via ydre udtryksformer, som biler, tøj etc.) af den anden/ de andre uden hensyntagen til forskellighed eller individualitet. Eleverne skal via forståelsen af begreberne, deres produktion og reproduktion opnå indsigt i at stereotyper er sociale konstruktioner, der kan have betydning for, hvordan man kollektivt og individuelt oplever den anden/ de andre på en homogen måde, uden hensyntagen til heterogenitet. Eller med andre ord, hvordan stereotype forestillinger har betydning for hvordan mennesker opfatter andre både før og nu.

*g) forholde sig til og anvende de grundlæggende metoder, der anvendes i forbindelse med feltstudier, interview- og observationsteknikker samt eget indsamlet materiale.*

Målet for eleverne på B-niveau er, at de selvstændigt skal kunne analysere et givet kulturelt emne. De skal med andre ord kunne identificere de relevante kulturelementer, kunne adskille dem og vurdere dem enkeltvis, ligesom de skal kunne sætte elementerne sammen og vurdere dem i helhed. Dette fordrer naturligvis metodekendskab og grundlæggende interview- og observationsteknikker, herunder bevidstheden om egen subjektivitet og ens egen kulturelle baggrunds betydning for metoderne, brugen heraf og den viden, som man får adgang til herigennem. Eleverne skal her kunne reflektere over egen rolle i forbindelse med brug af metode såvel som ved analysen af den fremkomne empiri.

**3.2 Kernestof**

*Kernestoffet er:*

*a) kulturbegrebet*

Undervisningen i kulturfaget kan bidrage til at nå frem til en fælles forståelse af kulturbegrebets kompleksitet og diversitet, hvor spektret både repræsenterer opfattelser af kulturer som statiske såvel som dynamiske. Selv i den faglige litteratur finder man ikke en entydig definition af hvad kultur er, eller om man kan tale om kultur i ental. En grundlæggende konstellation, er at sætte kultur op som en modsætning til natur. Kultur er et begreb, der kan gøres refleksioner omkring på både et materielt og immaterielt niveau. Når mennesker opretter fællesskaber med hinanden, afføder det en lang række forhold, der hører ind under kulturbegrebet, fx normer, traditioner, religion, vaner, praktiske færdigheder, teknologiske opfindelser, som opfindelse af redskaber, politiske og samfundsmæssige strukturer, brug af sprog, osv. En måde at skabe orden på i denne opremsning, kunne være at kalde den "den beskrivende tilgang" - altså en slags kulturarv af vaner, traditioner og skikke, som nedarves fra generation til generation og repræsenterer et fælles normsæt for mennesker i samfundet. En udvidelse af den beskrivende tilgang er den komplekse tilgang, hvor kultur måske snarere tilskrives som noget "vi gør" og kommunikerer. Dynamikken i kulturbegrebet fås ved det udtryk og den forandring, der sker når mennesker udveksler synspunkter og reagerer på hinanden - altså kommunikation. Her bevæger vi os altså på et mere abstrakt niveau, hvor det er tydeligt at kulturbegrebet ikke lader sig reducere til faste formler.

*b) traditionel og nutidig grønlandsk kultur i et globalt perspektiv*

En naturlig forlængelse af det foregående punkt kunne være at beskæftige sig mere specifikt med grønlandsk kultur. Er det muligt at fremkomme med en definition af grønlandsk kultur og på hvilken måde har grønlandsk kultur udviklet sig? Igen skal historien og det omgivne samfund hjælpe os med at strukturere og systematisere vores tanker. Det grønlandske samfund undergik en udvikling fra fanger- og fiskersamfundet til et moderne teknologisk industrisamfund i løbet af en relativ kort periode. I dag har vi til og med verdenssamfundet, globalisering og internationalisering, at forholde os til, hvilket bidrager til en rigere perspektivering af en problemstilling. Når et samfund forandrer sig, forandrer rammerne sig også for det enkelte menneske. Dette har tydeligt gjort sig gældende i det grønlandske samfund også. Hvad sker der for eksempel med erhvervssammensætningen, familiemønstret, omgangsformerne, identitetsbegrebet, holdningerne og ideologierne, når et samfund forandres radikalt, for eksempel fra et fangersamfund til et industrisamfund? Diskussionen bliver desto mere relevant, når man bliver bevidst om at udviklingen i Grønland i dag ikke kun er betinget af udviklingen indenfor landets grænser, men i høj grad også af den kontakt, kommunikation og samarbejde, som mennesker i Grønland har med det omgivende verdenssamfund, karakteriseret ved globalisering, internationalisering og kommercialisering.

*c) vestlige og ikke-vestlige kulturformer*

I stedet for vestlig contra ikke-vestlig kulturformer kunne man også anvende termerne, monokrone og polykrone, hvis man vil beskæftige sig med forskellige kulturers holdninger til tid, regler og struktur i hverdagen. Igen - som i foregående punkt - kunne det være interessant at spørge om grønlandsk kultur kan placeres i denne diskussion? Svaret er vel både ja og nej afhængig af hvor du er, hvem du er sammen med, hvem der har udstukket rammerne osv. I Grønland eksisterer flere grønlandske kulturer afhængig af geografi og by / bygd dikotomien og derfor er det nok ikke muligt at nå frem til et kategorisk entydigt svar, men netop interessant at fremhæve disse mange facetter. Ligeledes er det her relevant at fokusere på konstruktionen homogeniseringen og dikotomiseringen, der ligger i selve begreberne vestlig og ikke-vestlig. Herunder begreberne: orientalisme og occidentalisme – hvor billedet af den anden eksotiseres, stereotypiseres og homogeniseres via etnocentrisme.

*d) kommunikationsformer, herunder interkulturel, lavkontekstuel,og højkontekstuel*

Kommunikationsformer rummer mange facetter og indfaldsvinkler, da de er ydre udtryk for forskellige kulturelle fællesskabers indre normsæt og stukturer, herunder både subkulturer såvel som konstruerede fællesskaber på tværs af landegrænser. I traditionel kulturhistorisk forstand, er det nok primært høj versus lav- kontekstuel kommunikationsstil, man ville fokusere på. For eleverne er det også sjovt med de eksempler, der i den forbindelse kan fremhæves. Kontekst skal i den forbindelse forstås som de kulturelle rammer, et kulturmøde eller en samtale foregår i, for eksempel hilseritualer, gestik, kropsmimik, men også hvorvidt, man har en direkte eller mere usynlig indirekte kommunikationsstil. For en dansker kan det for eksempel være nyttigt at vide, at man i Grønland ikke nødvendigvis kun udtrykker sig verbalt, men at kropssprog, mimik og tavshed også er en del af kommunikationen. For en vesteuropæer kan det også være nyttigt at vide, at det i en forhandlingssituation i Japan ikke er velset, at sige et klart NEJ, men at det faktisk er bedst at pakke tingene ind. Men det er kun en lille del af diskussionen, for er det overhovedet muligt at placere kulturer i denne kontekstuelle ramme og hvor ville man i så fald placere den grønlandske?

*e) Kulturforståelse og kulturmisforståelse, herunder i forhold til begreberne ”stereotyper”, ”etnocentrisme” og ”kulturrelativisme”*

Når et kulturmøde finder sted opstår automatisk energier - det være sig positive som negative. Et kulturmøde er også præget af de "briller" man måtte have på, når man står overfor et menneske med en anden kulturbaggrund. Derfor vil man ikke komme udenom at skulle forholde sig til begreberne *”stereotyper”, ”etnocentrisme” og ”kulturrelativisme”,* der står nævnt i overskriften. Begrebet stereotyper kan nok dårligt behandles uden begrebet fordomme. I denne generaliserede opfattelse af en person / en gruppe, hvor man ud fra ydre træk slutter sig til hvilke karaktertræk personen eller gruppen besidder, kan man nemt udvikle fordomme og dømmende adfærd. På den anden side er brugen af stereotyper også et alment karaktertræk hos mennesket, som i et forsøg på at skabe orden og struktur i det, der ses og mødes, drager nogle almengyldige konklusioner. Som tidligere nævnt vil man i løbet af undervisningen i kulturfaget før eller siden også berøre begreberne *”etnocentrisme” og ”kulturrelativisme”.* Igen er det i den forbindelse oplagt at inddrage konkrete eksempler på de "energier", der er opstået i en grønlandsk / dansk kontekst i et historisk perspektiv. Udgangspunktet må være kolonihistorien, der både med billeder og tekst, kan lægge op til en diskussion og forståelse af, hvorfor dette snævre og unuancerede syn på "den koloniserede" opstår og hvorvidt, der i dagens selvstyrende Grønland stadig er rester af dette syn? Overfor etnocentrikeren står kulturrelativisten - på godt og ondt! Selvfølgelig er det godt at have et åbent og fordomsfrit syn på andre folkeslag, men ikke for enhver pris. Hvis kutymen i et land er at omskære småpiger, vil man måske som rendyrket kulturrelativist acceptere og blåstemple en sådan handling under påskud af at betragte en anden kultur med et åbent, nysgerrigt og fordomsfrit sind, hvilket selvfølgelig måske ikke er det mest optimale.

*f) identitetsdannelse som resultat af en historisk og kulturel proces*

Kort formuleret drejer dette punkt sig om de dynamiske og kontinuitive elementer i identitetsdannelsen. Som ved kulturbegreber, så er der mange forskellige tilgange til forståelsen af identitet. Eksempelvis, at identiteten dannes dels via en indre iboende udviklingsproces i mennesket, dels via en samtidig påvirkning fra det omgivende samfund og den omgivende kultur. Der sker her en samtidig produktion og reproduktion af samfund og individer. Hermed er identiteter både resultater af historiske og kulturelle processer, samtidigt med, at de er dynamiske og forandringsskabende. De ændrer sig, bevidst eller ubevidst. En anden tilgang, kan eksempelvis være tankerne om det refleksive jeg, hvor mennesket i individualiseringens og globaliseringens tidsalder skaber sit eget jeg og identitet. Refleksion over sit liv, sin identitet og etablering af en form for forbindelse mellem de forskellige flydende identiteter, skaber en sammenhængende fortælling om individet selv. Et fokus kan også her lægges på den overordnet verdensudviklings betydning for identitet, hvor skala og globalisering influerer forståelsen. Ligeledes kan et mere lokalt og kontekstuelt perspektiv anlægges, hvor eksempelvis et grønlandsk individs dispositioner, selvforståelse og forhold til egen og andre kulturer også er influerede af den lokalhistoriske udvikling af uddannelsessystemet – herunder eksempelvis prioriteringen af sprogundervisningen gennem de seneste 50 år.

*g) kulturelle, historiske og sociale faktorers indflydelse på udviklingen af kulturbegrebet*

Kulturbegrebet er dynamisk såvel som de menneskelige konstruktioner om homogenitet og heterogenitet er det, noget lignende gør sig også gældende for eksempelvis stereotyper. Kulturbegrebet udvikles, forandres og fortolkes til stadighed. Derfor kommer man igen ikke udenom, at inddrage både historien, kulturen og det omgivne samfund både på lokalt, men også på globalt niveau, når man vil prøve at forstå hvad kultur er og "hvem" der er kulturelle? Historisk har der været en tendens til at sidestille kultur- og civilisationsbegrebet, som ligestillede størrelser. Dette har gjort sig gældende for arvtagerne af den antikke klassiske tradition og senere den katolske kirke, ligesom danskerne i det før- og tidligt koloniale Grønland, blev betragtet som civiliserede i kraft af at være bærere af en særlig ophøjet kultur. Når en gruppe i et samfund kategoriseres som civiliserede eller kulturelle, om man vil, udnævnes en gruppe til ikke at være det, fx. barbarerne, de ikke-kristne, eller grønlænderne, der i den koloniale periode ikke havde erhvervet dansk kultur og sprog. En dikotomi og måske et konfliktfyldt forhold opstår og det etnocentriske syn vejer måske tungere end det åbne og mere kulturrelativistiske. Meget har udviklet sig siden hen i en verden præget af multikulturalisme, internationalisering, globalisering og næsten fuldstændig afkolonisering - størrelser, som lægger naturligt og direkte op til en udvidelse og forandring af kultur- og civilisationsbegrebet. Ikke at fordomme og konflikter befolkningsgrupper imellem, ikke længere eksisterer, men den nye verdensorden kræver pr. definition, et langt mere åbent syn på andre kulturer

*h) begreberne ”integration”, ”assimilation” og ”segregation” i et dansk/grønlandsk kolonihistorisk perspektiv,*

Det er naturligvis vigtigt at få klarlagt og defineret disse begreber. Definitionerne er ikke nødvendigvis fuldt ud konsistente i litteraturen. Herudover kan man anskueliggøre begreberne ved hjælp af historiske og/eller aktuelle eksempler på hver af dem. Man kan diskutere fordele og ulemper (for hvem?) ved hver af de tre. Det vanskeligste begreb er formentlig integration. Betyder integration, at den ene eller begge parter skal flytte sig – og i givet fald, hvor meget og på hvilke områder?

Eleverne skal her kunne forklare kompleksiteten i interaktionen mellem kulturer. Når kulturer mødes, opstår der interaktion. Denne kan antage mange former: Indoptagelse af elementer fra en anden kultur, overførsel af egne kulturelementer til en anden kultur, fastholden af egen kultur og afstandtagen fra en anden kultur. Denne mangesidede interaktion skal eleverne ikke blot kunne iagttage og beskrive. De skal kunne anføre nogle årsager, der ligger bag den komplekse interaktion – eksempelvis, at interaktion typisk foregår på flere bevidsthedsniveauer, hvilket øger kompleksiteten.

Begrebet assimilation ligger i en naturlig forlængelse af ovenstående punkt. Disse er igen oplagte at inddrage i det dynamiske kulturmøde, der har fundet sted og finder sted mellem grønlænder og dansker både i Grønland og i Danmark. Igen er udgangspunktet kolonihistorisk og kolonipolitisk. Kan man i denne forbindelse tale om en hensigt - bevidst eller ikke-bevidst - om så vidt muligt, at assimilere grønlænderne til den danske kultur og hvordan underbygges denne påstand i så fald rent historisk? En naturlig forlængelse af denne diskussion, kunne være at fokusere på konsekvenserne - både på individ- og gruppeniveau - en sådan tilgang kan have haft. Heldigvis - kan man igen sige - har tiderne forandret sig og det vil til enhver tid være på sin plads at inddrage positive og aktuelle tvister i en sådan lidt mørk diskussion. I dagens Grønland kan der fremhæves mange positive eksempler på individer, der problemfrit formår at begå sig lige godt i begge kulturer. Et modstykke til integration finder vi i begrebet segregation. At være socialt utilpasset i begge kulturer kan medføre rodløshed og identitetsforvirring og en følelse af segregation fra begge kulturer.

*i) personlige, kollektive og globale identiteter*

Som nævnt ovenfor er der adskillige tilgange til identitetsbegrebet. Der er her tale om både individets personlige og individuelle identitet/identiteter, individets og individers selvbillede, konstruktion af og deltagelse i kollektive fællesskaber, samt identiteter, der konstrueres og produceres i og af globale fællesskaber. Der er altså tale om at skabe bevidsthed, om hvordan begreberne selv og anden - os og dem – opererer på forskellige planer, herunder det enkelte individ og gruppers handlinger og konstruktioner i større og mindre fællesskaber. Ligeledes kan individets identiteter diskuteres i sammenhæng med metode og roller, hvor individet både har identiteter, der tilskrives af den anden/de andre og samtidigt selv *forhandler sine* opnåede identiteter – eksempel vis kan køn, alder, sprog og udseende gøre, at man tilskrives bestemte karaktertræk af den anden – og ligeledes kan udseende og adfærd være med til at forhandle identiteter og tilhørsforhold til grupper og fællesskaber i et socialt rum. På gruppe og fællesskabsniveauet forhandles tilhørsforhold, identitet og værdier ligeledes i de sociale grænseflader – ligegyldigt om det er lokale tilhørsforhold eller globale konstruktioner om inkluderende eller ekskluderende fællesskaber. Tilhørsforholdene og identiteterne forhandles kontinuerligt og defineres alt efter relationer, kontekst og forhandling. Identiteter er derfor som førnævnt dynamiske og produceres og reproduceres i de sociale og kulturelle grænsedragninger, når individer og grupper forholder sig til hinanden. En god illustration på tilhørsforholdenes dynamik, er den segmentære lineage model af E.Evans-Pritchard, som blandt andet findes i hans bog ”The Nuer”.

*j) kulturanalytisk terminologi med henblik på anvendelse i et feltarbejde*

Når terminologi (begreber) er anført i et særligt kernestofpunkt, skyldes det, at der her tænkes på terminologi, som skal anvendes i en konkret kulturanalyse. Der er altså tale om redskaber og begreber, som skal anvendes i et feltarbejde, jævnfør det næste kernestofpunkt. Terminologien skal være hensigtsmæssig i forhold til dette feltarbejde. Derfor kan blandt andet svarene på følgende spørgsmål, føre frem til valget af en relevant termninologi. Hvilken kultur ønsker man at udforske, hvilke dele af kulturen har en særlig interesse, henholdsvis ingen interesse, hvilke variable ønsker man at måle værdien af - og hvad er formålet med undersøgelsen?

*k) kulturanalyse og kulturelle undersøgelsesmetoder med henblik på anvendelse i kulturanalyse i et feltarbejde.*

Når kulturelle undersøgelsesmetoder nævnes i forbindelse med kulturanalyse, skyldes det primært, at der i forbindelse med en konkret analyse, skal ske overvejelser over det valgte udsnit i forhold til den samlede population og over metoder til indsamling af information. Hvis der foreksempel indsamles information via personlige interviews, skal man være opmærksom på den kulturelle påvirkning, der kan forekomme i selve interviewsituationen, men også de etiske overvejelser der til enhver tid vil være forbundet hermed. Selvrefleksionen over den intersubjektivt skabte virkelighed, er nødvendig for at belyse den viden, der er blevet produceret. Derfor er refleksioner over egen og de andres rolle essentiel både i interview, observation og deltagerobservation, da undersøgeren altid har sin egen subjektivitet med i undersøgelsen. Betydningen af denne må klarlægges, for at kunne forholde sig så objektivt som muligt til analyseobjektet. Herudover er klarlæggelsen af subjektiviteten og den eventuelle etnocentrisme, en etisk redelig øvelse.

**3.3. Supplerende stof**

*Eleverne vil ikke kunne opfylde læringsmålene alene ved hjælp af kernestoffet. Det supplerende stof udvælges, så det sammen med kernestoffet medvirker til uddybning af læringsmålene. Det supplerende stof kan variere og aftales derfor indbyrdes mellem lærer og elever i samspil med de valgte emner. Det supplerende stof skal ligesom kernestoffet i videst muligt omfang perspektiveres til grønlandske og internationale forhold.*

Frihedsgraden med hensyn til det supplerende stof i kulturfag er stort. Det supplerende stof kan således omfatte alle sociologiske, politologiske, psykologiske, filosofiske, religions- og idehistoriske tilgange, der inddrages for at uddybe og perspektivere kernestoffet, ligesom andre samfundsvidenskabelige discipliner med fordel kan inddrages. Med hensyn til materialevalget – som det også fremgår under arbejdsformerne – kan en lang række materialer: billeder, film, musik, arkitektur og etnografiske genstande komme på tale som supplerende stof, der understøtter formidlingen af kernestoffet. Det supplerende materiale skal i videst muligt omfang perspektiveres til grønlandske såvel som internationale forhold.

Valget af supplerende stof vil desuden typisk afhænge af det emne, der danner tyngden i et givet undervisningsforløb, ligesom valget også kan afhænge af, om faget indgår i samspil med andre fag.

**4. Undervisningens tilrettelæggelse**

**4.1. Didaktiske principper**

*a) Undervisningen skal tage udgangspunkt i elevernes faglige niveau og viden.*

Læreren skal ved opstarten af et nyt forløb ved undervisningens begyndelse tage udgangspunkt i elevernes faglige forudsætninger og niveau. Dette betyder i praksis, at læreren ikke skal tilrettelægge undervisningen på et for højt fagligt niveau i forhold til eleverne eller ud fra antagelsen om et fagligt niveau hos eleverne, som læreren evt. kender fra andre gymnasier, for eksempel fra gymnasier i Danmark. Læreren skal altså først danne sig et indtryk af klassens elever og deres faglige styrker og svagheder og derefter tilrettelægge det faglige niveau i undervisningen. Det skal her påpeges, at dette gør sig gældende ved undervisningens begyndelse, ved undervisningens afslutning før eksamen skal eleverne selvfølgelig opfylde de eksplicitte krav i fagets læringsmål.

Ligeledes skal læreren være bevidst om, at den enkelte klasse meget sjældent har en fællesnævner for fagligt niveau, især ikke ved undervisningens begyndelse ved skoleårets start. Problemet med fagligt og niveaumæssigt set uhomogene klasser, kan løse ved at inddrage undervisningsdifferentiering i undervisningen (evt. dybdedifferentiering i gruppearbejde, hvor de stærke elever får mere komplekse materialer eller mere stof, end de svage og breddedifferentiering i klasseundervisningen, hvor de svage elever fra læreren får gentaget de faglige pointer en ekstra gang).

*b) Undervisningen tilrettelægges, så den i videst muligt omfang har karakter af læringsdialog mellem lærer og elever.*

Undervisning må aldrig blive envejskommunikation. Begrebet ”læringsdialog” indgår i en undervisningsform, hvor læreren indgår i en ligeværdig dialog og debat med eleverne og tager elevernes svar og holdninger alvorligt, samtidig med at denne udfordrer deres vante forestillinger, for at skabe refleksion og indsigt hos eleverne. En læringsdialog kan også tage form af ”modelling”, hvor læreren, som ”kognitiv rollemodel” forsøger at anskueliggøre en faglig tankemåde eller begrebsdannelse. Dette kan for eksempel gøres ved at læreren stiller faglige spørgsmål i en systematisk og taksonomisk rækkefølge for at demonstrerer en faglig argumentationsopbygning for eleverne, så eleverne selv opnår evnen til analytisk og refleksiv tænkning. En læringsdialog kan også være en faglig samtale, hvor læreren ved hjælp af åbne men bevidst valgte spørgsmål forsøger at lade eleven sætte tanker og ord på deres egne erfaringer og ubevidste viden, ligesom faglige diskussioner imellem eleverne indbyrdes selvfølgelig også er læringsdialoger. Læringsdialogen kan også indgå i en anden form for ”modelling”, adfærdsmodellering, hvor læreren i praksis og gennem sin egen fremfærd i klassen demonstrerer hvorledes han eller hun ønsker eleverne skal agere, således at de kan blive tolerante, fordomsfri men kritisk tænkende mennesker, der kan deltage i samfundets demokratiske processer og dets øvrige interkulturelle sammenhænge.

*c) Undervisningen tilrettelægges, så der veksles mellem forskellige undervisningsformer*

Variation i arbejdsformerne er et ufravigeligt krav til god undervisning. At ”alle elever ikke lærer ens” er en veldokumenteret antagelse i den pædagogiske forskning. Dette betyder også, at kun en vekslende organisering af arbejdsformerne i undervisningen, gør det muligt at tilgodese elevernes forskellige læringsstile. Valget af arbejdsformer skal derfor bygge på principper om variation og progression i alle henseender, således at man opnår en vekslende organisering, herunder klasseundervisning, individuelt arbejde, par- og gruppearbejde.

Undervisningen skal endvidere tilrettelægges, så eleverne gradvist trænes i mere selvstændige arbejdsformer: Fra lærerstyring og klasseundervisning til en højere grad af elevstyring både medhensyn til tilegnelse og formidling af stoffet. Eksempler på en elevstyret organisering kan f.eks. være projektlignende arbejdsformer, hvor eleverne i en kortere eller længerevarende periode individuelt eller i grupper er ansvarlige for afgrænsning af en problemstilling, supplerende informationssøgning og formidling af stoffet til klassen. Sidstnævnte er et eksempel på den ønskede progression i undervisningen, hvor det studieforberedende aspekt styrkes.

*d) Undervisningen tilrettelægges, så elevernes interesser og behov tilgodeses, så eleverne får mulighed for at opleve faget som spændende, relevant og vedkommende.*

Formuleringen tager udgangspunkt i det didaktiske spændingsfelt mellem fagets eksplicitte læringsmål og kernefaglighed på den ene side og elevernes ønsker og interesser på den anden side.

Opfyldelsen af fagets faglige mål er selvfølgelig et ufravigeligt krav til undervisningen, men dette må ikke betyde, at eleverne udelukkes for elevindflydelse på emnevalg, materialevalg og arbejdsformer, så der opstår en naturlig vekselvirkning mellem faglighed og elevernes ønsker og interesser. På denne måde styrkes grundlaget for elevernes faglige udvikling samtidigt med, at man bruger elevernes kendte erfaringsverden som udgangspunkt for genereringen af ny viden og erfaring, således at faget opleves som spændende, relevant og vedkommende for eleverne.

*e) Undervisningen tilrettelægges, så der både er faglig progression i de enkelte forløb og temaer såvel som progression i udvikling af fagsprog og terminolog, så eleven gradvist opøves i mere selvstændige arbejdsformer og kompleks tænkning*

Læring kan opfattes som en progressiv akkumulativ læringsproces, hvor det enkelte faglige begreb i undervisningen bygges ovenpå det foregående og danner en form for syntese med dette, hvorved der opstår en akkumuleret begrebsdannelse hos eleven. Dette betyder derfor, at undervisningen skal tilrettelægges med både en gradvis taksonomisk progression i de enkelte forløb og temaer såvel som med en systematisk og logisk progression i udvikling af terminologi og fagsprog, ikke mindst af hensyn til svage elever, eller elever, der har undervisningssproget, som et andetsprog.

Dette betyder altså, at man bør udgå den værste ad hoc undervisning, hvor fagbegreber og termer flyver rundt i klassen i flæng. Det er ofte den langsomme men tydelige, systematiske og faglogiske rækkefølger i præsentationen af terminologi og fagsprog, der gør det muligt for de svage eller sprogligt svagtstillede elever, at forstå selv avancerede og komplekse fagbegreber. Om progression i arbejdsformerne, se under *”..så der veksles mellem arbejdsformerne.”*

*f) ”Undervisningen tilrettelægges, så der i videst muligt omfang perspektiveres til det omgivende samfund”*

Formuleringen har baggrund i tankerne om kulturbaseret undervisning, der i al sin enkelthed betyder, at undervisningen tager sit udgangspunkt i den sociale og samfundsmæssige kontekst, hvori læringen foregår og eleven befinder sig. Dette betyder i praksis, at læreren i sin undervisning i så høj grad som muligt inddrager elevernes forudsætninger og sociale og kulturelle baggrund, og perspektiverer sin undervisning til denne (kontekstualisering), så undervisningen opleves som relevant for eleverne. På denne måde styrkes grundlaget for elevernes faglige udvikling samtidigt med, at man bruger elevernes kendte erfaringsverden som udgangspunkt for genereringen af ny viden og erfaring.

*Undervisningen skal organiseres i 8 forløb, der indeholder fagets kernestof. Det enkelte forløb kan indeholde udvalgte dele af kernestoffet, men behøver ikke at dække alle dele af kernestoffet, der skal være dækket af de samlede forløb*

Fagdidaktiske principper

Fagdidaktisk set, skal undervisningens indhold defineres ud fra et grundlæggende didaktisk princip om subjektivt og objektivt betydningsindhold. Indholdet skal have relevans for elevernes levede erfaringsverden og samtidig for det indhold, der defineres i læreplanen.

Selve undervisningen i faget skal foregå som en vekselvirkning mellem teori og empiri. Hvis den tilrettelægges deduktivt, skal det teoretiske stof anvendes på virkelighedsnære problemstillinger. Undervisningen gennemføres altså dels som traditionel klasseundervisning, hvor eleverne introduceres for fagets teori og metode, dels ved at anvende mere induktive metoder, som aktiverer eleverne i højere grad. Som induktiv metode kan introduktion af billeder, dokumentarfilm samt virkelighedsnære tekster / cases skabe grundlag for både teoretisk og metodologisk refleksioner på baggrund af empiriske studier og virkelighedsnære problemstillinger.

**4.2. Arbejdsformer**

*I undervisningen skal der anvendes afvekslende og elevaktiverende arbejdsformer, som tilgodeser elevernes udvikling af fagsprog, refleksion og evne til kompleks tænkning. I forlængelse heraf forventes det, at eleven gradvist opnår evnen til at dokumentere, formidle og diskutere faglige sammenhænge og synspunkter. Undervisningen skal desuden tilrettelægges med progression, således at eleverne i stigende grad reflekterer over valg af materiale, teori og metode. Undervisningen skal omfatte en kulturanalyse baseret på selvindsamlet materiale. Undervisningen skal tilrettelægges, så den tilgodeser elever, der har undervisningssproget som førstesprog og som andetsprog.*

Kulturfaget lægger naturligt op til en lang række elevaktiverende arbejdsformer. I forbindelse med klasseundervisningen kan man aktivere eleverne gennem elevoplæg, rollespil, diskussioner, film, udarbejdelse af mind-map, forskellige spil, som underviser og elever i samarbejde udarbejder, fx. huskespil, kryds og tværs, fup eller fakta, "hængespillet" mm.

Gruppe- og eller par-arbejde er generelt velegnede arbejdsformer i faget. Det opøver eleverne til samarbejde og styrker samtidig evnen til selvstændigt at planlægge, gennemføre og evaluere egen læring. Sådanne kompetencer er vigtige for eleverne at erhverve sig, med henblik på deres videre uddannelse. Inden for gruppearbejdet, er den projektorganiserede undervisning især velegnet. Både fordi den rummer mulighed for at arbejde med problemstillinger af såvel praktisk som abstrakt karakter, altså både empiri og teori, og fordi projektarbejdet er deltagerstyret. Især kan det anbefales, at man anvender projektorienteret undervisning i forbindelse med det forløb, hvor der indgår en kulturanalyse baseret på selvindsamlet materiale. Under projektarbejdet fungerer læreren som kritisk samtalepartner, igangsætter og konsulent snarere end som lærer i traditionel forstand. Selvom der ikke i læreplanen er noget krav om skriftlighed, udelukker det ikke, at der kan være en eller anden form for skriftlig dimension i faget.

Kulturfaget giver mulighed for at arbejde med en række materialer, som er forskellige fra dem, man arbejder med i andre fag. Udover undervisningsbøger, dokumentarfilm og tv-udsendelser om den kultur man undersøger, kan man se spillefilm, tage på museumsbesøg, studere kunstværker, design og mode samt invitere gæsteforelæsere, som udtryk for kulturen. Det er også et krav i læreplanen, at eleverne selv skal indsamle og bearbejde materiale. Her kunne man foruden det ovennævnte materiale forestille sig, at eleverne gennem feltarbejdet lavede dataindsamling over egne iagttagelser, enten kvalitativt eller kvantitativt, eller begge dele. For også at få det praktiske element ind i undervisningen, kan øvelser, eksempelvis i lokalsamfundet med observation, deltagerobservation og interview være givende, da eleverne derved har mulighed for at opleve og erfare udfordringerne i forbindelse hermed, udover at have arbejdet med emnerne teoretisk. Ligeledes kan selve forberedelsen til et faktisk interview eller en observation, samt udførelsen og bearbejdningen heraf, skabe refleksioner hos eleven, der ikke opstår ved rent teoretisk arbejde. Det samme gælder eksempelvis i forbindelse med at opstille og fremstille et spørgeskema og herunder reflektere over hvilken viden, dette giver adgang til, alt afhængigt af hvordan spørgsmålene stilles. Her bør der også reflekteres over, hvilke forforståelser undersøgeren ligger ind i feltet, og dermed hvilken viden man således får adgang til. Dette gælder generelt for de praktiske øvelser, hvor refleksionerne over, om hvorvidt feltet åbnes eller lukkes af den måde forberedelsen, spørgsmålene eller deltagelsen er foregået på. Hvad er det for en viden man har fået adgang til og hvorfor. Det kan være et godt redskab, at optage videoklip af interview eller deltagerobservation, for at opnå metarefleksionen og på denne måde opøve elevernes refleksion og forståelse af samspillet mellem subjektivitet og objektivitet, kontekst og kildekritik.

**4.3. It**

*It indgår som en integreret del af undervisningen, og anvendes specifikt i forbindelse med informationssøgning, materialeindsamling og præsentation af bearbejdet stof.*

It er en naturlig integreret del af undervisning både som redskabsaktiv, men også som informationssøgningskilde og kreativitetsmedie.

**4.4 Fagsprog**

*Undervisningen skal tilrettelægges, således at der arbejdes systematisk og progressivt med udvikling af elevernes fagsprog og forståelse og anvendelse af fagets terminologi*

Kulturfag er et humanistisk og samfundsvidenskabeligt fag med mange fagudtryk, og der lægges vægt på at eleverne kan forstå og bruge de relevante fagudtryk. Eleverne skal derfor trænes specifikt i anvendelse af det korrekte fagsprog i kulturfaget. Undervisningen skal derfor tilrettelægges, så der arbejdes systematisk og med en logisk progression i udvikling af de faglige begreber, ikke mindst af hensyn til svage elever, eller elever, der har undervisningssproget som andetsprog.

*Undervisningen skal tilrettelægges, så eleverne gradvist opnår en sikkerhed i forståelse og brug af før-faglige begreber*

Før-faglige begreber er de ord eller termer, som læreren eller det faglige materiale, bruger til at forklare de centrale fagspecifike grundbegreber og termer i faget med. Før-faglige begreber er hyppigt forekommende ord, der har en form for ”almen karakter”, og det er langt fra tilfældet – heller ikke for elever, der undervises på deres modersmål – at disse begreber er velkendte for eleverne. Det gælder i højere grad for elever fra familier uden studietraditioner og i endnu højere grad for elever, der undervises på et sprog, der ikke er deres modersmål. Der skal derfor i undervisningen arbejdes systematisk og progressivt med at opbygge elevernes fortrolighed med før-faglige begreber (analyse, diskutere, metode, subjektivitet, objektivitet, empiri, empirisk, komparation). Læreren skal i sin undervisning være bevidst om, hvorvidt eleverne forstår betydningen af disse før-faglige begreber, før de benyttes på holdet. Det skal her påpeges, at der i denne forbindelse ikke menes de ”obligatoriske” faglige grundbegreber, som kulturbegrebet, identitet, integration, assimilation, segregation, stereotyper, mm., som eleverne gennem undervisningen lærer at forstå betydningen af.

**4.5 Samspil med andre fag**

*Undervisningen tilrettelægges, så der i perioder arbejdes tværfagligt og drages paralleller til andre fags vidensområder. Der skal arbejdes med mindst et tværfagligt projekt i samarbejde med et eller flere af de øvrige fag. Fag som psykologi, grønlandsk, historie, samfundsfag, dansk og religion er oplagte samarbejdspartnere. Efter projektperioden afleveres en fælles dokumentation for de fag der indgår i projektet.*

Kulturfaget kan som nævnt indgå samarbejde med mange humanistisk orienterede fag, og ligeledes med eksempelvis biologi, science og geografi. Samarbejdet med naturfagene kan tage udgangspunkt i kvalitative perspektiver på eksempelvis emner som klima, sundhed eller naturressourcer. Kulturfaget kan tilbyde eksempelvis indsamling af lokal viden angående bestande eller forandringer i flora i et bestemt område. I større videnskabelige undersøgelser bruges de kvalitative metoder ofte til at åbne et nyt felt for at finde ud af årsager til bestemte handlingsmønstre eller opfattelser af eksempelvis fedme eller ved naturressource spørgsmål anvendes TEK- traditionale ecological knowledge for at finde ud af vandringsmønstre eller beskrivelser af adfærd indenfor eksempelvis isbjørne eller hvalrosser, som kvantitative metoder ikke har adgang til at indfange.

**5. Evaluering**

**5.1 Løbende evaluering**

*Gennem individuel vejledning og anvendelse af screening, selvevaluering og evaluering af undervisningen får hver elev undervejs i det samlede forløb en klar opfattelse for og udviklingen i sit faglige standpunkt. Der inddrages aktiviteter, som stimulerer den individuelle og fælles refleksion over udbyttet af undervisningen. Evalueringen skal være fremadrettet.*

Et forløb kan evalueres ved en fælles samtale på holdet, hvor målet for forløbet gennemgås sammenholdt med, hvilke emner, der er blevet arbejdet med. I evalueringssamtalen inddrages tilrettelæggelsen af forløbet og undervisningsmetoder. Samtalen kan, udover at skabe grundlag for tilrettelæggelsen af efterfølgende forløb, også danne baggrund for en mundtlig prøve, der tager udgangspunkt i fagets læringsmål og kernestof, så eleverne kan træne den mundtlige eksamensform. En anden evalueringsform, som alle kan være med på - på en sjov og inspirerende måde - kan være en af underviseren tilrettelagt multiple-choice quiz, der gennem spørgsmålenes udformning samler op på det stof, der igennem undervisningsforløbet er blevet behandlet. Det ville være optimalt, hvis der var tid og ressourcer til individuelle samtaler efter hvert forløb, men i praksis vil det nok kun lade sig gøre at gennemføre samtaler med den enkelte elev én eller to gange om året. For også at støtte underviserens løbende vurdering af elevens standpunkt, kan det her være en idé, at give eleven en skriftlig melding om opfattelsen af standpunktet efter det første undervisningsforløb. Denne skriftlige tilbagemelding kan tage udgangspunkt i én af eleven formuleret beskrivelse af ambitionsniveau samt af eget standpunkt på baggrund af opstillede kriterier. Efterfølgende kan denne kommentar følges op af skriftlige tilføjelser efter hvert forløb. Har elevens deltagelse og standpunkt ændret sig? Ovenstående kan tage form af en logbog, hvor eleven selv tager stilling til egen udvikling, men udvidet i forhold til en traditionel logbog, ved at underviseren kommenterer.

Det anbefales at underviseren allerede i planlægningen af undervisningsforløbet tænker evalueringen ind, således at der bliver en sammenhæng mellem undervisning og evaluering. For eksempel vil det være naturligt at lave gruppeevalueringer i forbindelse med projektevaluering.

**5.2 Prøveform**

*Der afholdes en mundtlig prøve, hvor skolen for hvert hold vælger mellem én af to følgende prøveformer*

*Prøveform a*

*Der afholdes en mundtlig prøve på grundlag af opgaver med et ukendt tekstmateriale på højst 2 normalsider (2400 anslag inklusive mellemrum pr. side)*

*Der gives ca. 48 minutters forberedelsestid og eksaminationstiden er 24 minutter pr. eksaminand.*

*Prøveform b*

*Mundtlig prøve på grundlag af opgaver med et ukendt materiale og på grundlag af eksaminandens eget feltstudie og indsamlede materialer. Det ukendte materiale skal danne baggrund for enten diskussion, sammenligning eller vurdering i forhold til elevens feltstudie.*

*Der gives ca. 48 minutters forberedelsestid og eksaminationstiden er 24 minutter pr. eksaminand.*

*Eksaminationen er todelt, idet eksaminanden først præsenterer materiale og konklusioner fra eget feltstudie suppleret med uddybende spørgsmål fra eksaminator. Derefter former eksaminationen sig som en samtale med udgangspunkt i det ukendte materiale, som relateres til feltarbejdet. Eksaminationstiden fordeles ligeligt mellem de to dele.*

**5.3. Bedømmelseskriterier**

*Bedømmelsen er en vurdering af, i hvor høj grad eksaminanden er i stand til at opfylde læringsmålene. Der lægges vægt på eksaminandens evne til:*

*a) at demonstrere overblik over fagets indholdselementer*

*b) at perspektivere en given problemstilling til faget som helhed*

*c) at anvende relevante faglig argumentation*

*d) at disponere og formidle en faglig problemstilling*

*Der gives en karakter ud fra en helhedsvurdering. Ved prøveform b) bedømmes eksaminanden dels ud fra det udarbejdede feltarbejde, dels ud fra den mundtlige præstation.*

Nedenstående er vist en vejledende karakterbeskrivelse for kulturfag B for karaktererne A, C og E. Beskrivelsen er udarbejdet med udgangspunkt i læreplanens læringsmål og bedømmelseskriterier.

|  |  |  |
| --- | --- | --- |
| A  | Fremragende  | Fremlæggelsen er velstruktureret og formidles med sikker anvendelse af kulturfagets fagudtryk. Eksaminanden demonstrerer omfattende kendskab til det aktuelle fagområde og sætter med faglig sikkerhed ukendt materiale i relation til kendte problemstillinger. Eksaminanden analyserer og vurderer fagligt kvalificeret resultater fra feltarbejdet. Eksaminanden kan perspektivere sin viden fra kulturfaget og inddrage samfundsmæssige aspekter og viden fra andre fagområder.  |
| C  | God  | Fremlæggelsen er sammenhængende og formidles med anvendelse af kulturfagets fagudtryk. Eksaminanden demonstrerer godt kendskab til det aktuelle fagområde og kan i rimelig grad sætte ukendt materiale i relation til kendte problemstillinger. Eksaminanden inddrager i rimelig grad fagets metoder og resultater fra feltarbejdet. Eksaminanden perspektiverer i rimelig grad sin viden fra kulturfaget og inddrager samfundsmæssige aspekter og viden fra andre fagområder.  |
| E  | Tilstrækkelig  | Fremlæggelsen er noget usammenhængende. Eksaminandens anvendelse af kulturfagets fagudtryk er usikker. Eksaminandens kendskab til det aktuelle fagområde er præget af adskillige væsentlige mangler og ukendt materiale sættes kun i mindre grad i relation til kendte problemstillinger. Eksaminanden kan i mindre grad analysere og vurdere resultater fra feltarbejdet. Eksaminanden perspektiverer i begrænset omfang sin viden fra kulturfaget og inddrager kun i mindre grad samfundsmæssige aspekter og viden fra andre fagområder.  |